श्री शाह ने कहा कि कांग्रेस पार्टी हमारे दो लोक सभा की सीटें हारने पर मिठाइयां बाँट रही है। उन्होंने कहा कि हम तो केवल दो लोक सभा की सीट हारे लेकिन कांग्रेस पार्टी की तो जमानत जब्त हो गई। उन्होंने कहा कि मैंने अपने पूरे जीवन में ऐसी पार्टी नहीं देखी जो अपनी जमानत जब्त होने पर मिठाइयां बाँट रही है। उन्होंने कहा कि प्रधानमंत्री श्री नरेन्द्र मोदी जी के नेतृत्व में 2014 के बाद से देश में हुए लगभग हुए हर चुनाव में भारतीय जनता पार्टी की जीत हुई है और कांग्रेस पार्टी की हार हुई है। उन्होंने कहा कि आज देश के 20 राज्यों में भारतीय जनता पार्टी और भाजपा एवं सहयोगियों की सरकारें हैं, देश के 68% भू-भाग और 70% आबादी पर भारतीय जनता पार्टी जनता की सेवा में अहर्निश लगी हुई है। उन्होंने कार्यकर्ताओं का आह्वान करते हुए कहा कि यह भाजपा का स्वर्णकाल नहीं है, यह भाजपा का स्वर्णकाल तभी होगा जब ओडिशा और बंगाल में हमारी सरकार बनने के साथ-साथ 2019 के लोक सभा चुनाव में भारतीय जनता पार्टी पूर्ण बहुमत से विजय प्राप्त करे और एनडीए की सरकार बने। उन्होंने कार्यकर्ताओं से नरेन्द्र मोदी सरकार और देवेन्द्र फड़णवीस सरकार की उपलब्धियों को घर-घर में पहुंचाने का आह्वान करते हुए कहा कि महाराष्ट्र में भी फिर से एनडीए की सरकार बनाने के लिए आप तैयार हो जाएं। उन्होंने कहा कि प्रधानमंत्री श्री नरेन्द्र मोदी जी का मिशन है 2022 तक देश को गरीबी, बेरोजगारी, अंधकार और धुएं से मुक्ति दिलाना, हम सब प्रधानमंत्री जी के मिशन को साकार करने के लिए संकल्पबद्ध हों और ‘न्यू इंडिया' के निर्माण का मार्ग प्रशस्त करें।